સરેરાશ કૉમન મેન માટે ‘સળગતો પ્રશ્ન’ એટલે એવી બાબત જેના પર તે ઑફીસની રિસેસ વખતે કે ચાની કિટલીએ મિત્રો સાથે ચર્ચા કરી શકે. હાલના દિવસોમાં એના માટે પેટ્રોલના ભાવ સળગતો પ્રશ્ન છે. એ ઑનલાઇન હોય ત્યારે પેટ્રોલના મુદ્દે થોડું ટ્રોલ પણ કરી લે છે. આમ તો હાર્ડકોર કૉમન મેન સ્કૂટરમાં 100નું પૂરાવીને બે-ચાર દા’ડા કાઢવાની નીતિમાં માનતો હોવાથી એને પેટ્રોલના ભાવ બહુ પજવતા નથી. પણ ચારેકોર જે પ્રકારનો દેકારો મચ્યો છે એ જોઈને એ બિચારો મૂંઝાઈ ગયો છે. કારણ કે કશું પણ મોંઘું થાય એટલે સસ્તા થવાનો વારો એનો પોતાનો આવે છે. પણ આવી મૂંઝવણ ઝાઝી ટકતી નથી. એને ખબર છે કે હમણાં ચૂંટણી આવશે એટલે એના અને પેટ્રોલના એમ બન્નેના ભાવ અનુકૂળ થઈ જશે.